Marie Anne Lenormand

Marie Anne Lenormand (Alençon, Frantzia, 1772ko maiatzaren 27a - Paris, Frantzia, 1843ko ekainaren 25a) frantses idazlea, igarlea, kartomantzian eta nekromantzian aditua izan zen, Napoleondar Aroan eragin handia izan zuena. XVIII. mende amaierako frantziar kartomantziaren sortzaileetakoa izan zen eta historiako kartomante handiena kontsideratzen dute Frantzian.

 Biografia 
Normandia eskualdeko Alençon herrian jaio zen. Jean Louis Antoine Lenormand aita oihal saltzailea zen. Bost urte zituela Marie Anne Lenormand umezurtz gelditu zen eta monjen komentu batean hezitu zen. 1786an, hamalau urte zituela, Alençon utzi eta Parisera joan zen.

Berrogei urtez aritu zen kartomantzia jardueran. Garaiko pertsona handi askori eman zion aholku, hala nola Frantziako Iraultzan protagonista izan zirenak (Marat, Robespierre, Saint-Just...), Josefina enperatziza, Alexandro I.a Errusiako tsarra... Anton Abadia euskaltzale eta esploratzailea ere izan zen haren etxean.

1814an testuak publikatzen hasi zen eta eztabaida publiko ugari sortu zituen. Behin baino gehiagotan sartu izan zuten kartzelan, aldi laburrak beti ere.

1843an hil zen Parisen eta Père Lachaise hilerrian lurperaturik dago. 500.000 frankotako herentzia utzi zuen eta seme-alabarik ez zuenez iloba bakar batek jaso zuen dirua. Iloba hau armadan zegoen Marie Anne hil zenean. Iloba katoliko porrokatua zenez izebaren okultismo parafernalia guztia erre zuen.

 Lanak 
 Les souvenirs prophétiques d'une sibylle sur les causes secrétes de son arrestation - Paris (1814) (592 orrialde)
 Anniversaire de la mort de l'impératrice Josephine (1815)
 La sibylle au tombeau de Louis XVI (1816)
 Les oracles sibyllins ou la suite des souvenirs prophétiques - Paris (1817) (528 orrialde)
 La sibylle au congrès d'Aix-la-Chapelle (1819) (316 orrialde)
 Mémoires historiques et secrets de l'impératrice Joséphine, Marie-Rose Tascher-de-la-Pagerie, première épouse de Napoléon Bonaparte - Paris (1820) (556 orrialde)
 Mémoire justificatif présenté par Mlle Le Normand (1821) (20 orrialde)
 Cri de l'honneur (1821) (18 orrialde)
 Souvenirs de la Belgique - Cent jours d'infortunes où le procès mémorable (1822) (416 orrialde)
 L'ange protecteur de la France au tombeau de Louis XVIII (1824)
 L'ombre immortelle de Catherine II au tombeau d'Alexandre Ier (1826)
 L'ombre de Henri IV au palais d'Orléans (1830) (107 orrialde)
 Le petit homme rouge au château des Tuileries - Paris (1831) (107 orrialde)
 Manifeste des dieux sur les affaires de France (1932) (60 orrialde)
 Arrêt suprême des dieux de l'Olympe en faveur de Mme. la duchesse de Berry et de son fils (1833) (144 orrialde)

Baliteke lan hau ere berak egina izatea
 Histoire de Jean VI. de Portugal, depuis sa naissance jusqu'à sa mort en 1826. - Paris : Ponthieu, 1827

 Lenormanden kartak 
Marie Anne Lenormand hil ondoren kartomantziarako karta-jokoak izendatzeko erabili izan zen haren izena. Ilustraturiko 36 kartak osaturiko karta-jokoa zen eta Petit Lenormand edo Lenormanden kartak izenarekin ezagutzen zen. Frantzian, Herbeheretan, Europa Erdialdean, Balkanetan eta Errusian erabili izan ziren eta Brasilera ere iritsi ziren. 1799an Nurembergeko Johann Kaspar Hechtelek diseinaturiko "Das Spiel der Hoffnung" ("Itxaropenaren Jokoa") karta-jokoaren eredua jarraituz sortu zituen Lenormandek.

 Erreferentziak 

 Kanpo estekak 

Kategoria:Frantziako idazleak
Kategoria:Okultistak
Kategoria:XIX. mendeko Frantziako idazleak
Kategoria:Kartomantzia
Kategoria:Parisen hildakoak